Daerah Julau

Julau merupakan sebuah daerah yang berada di wilayah Sarawak, Malaysia. Daerah ini berada di bawah pentadbiran Bahagian Sarikei. Pusat pentadbiran bagi daerah ini ialah pekan Julau.

Daerah ini dianggarkan mempunyai keluasan sebanyak 1,703 kilometer persegi dan mempunyai jumlah penduduk seramai 15,333 orang pada tahun 2020. Majoriti penduduk di daerah ini merupakan masyarakat berbangsa Iban.

 Sejarah 
Pada asalnya daerah Julau merupakan sebuah daerah kecil dalam daerah Kanowit yang berada di bawah pentadbiran Bahagian Sibu. Pada 1 April 1973, Julau telah dinaik taraf sebagai sebuah daerah penuh dan diletakkan di bawah pentadbiran Bahagian Sarikei, yang baru sahaja ditubuhkan pada tarikh yang sama.

 Pentadbiran 
Daerah Julau terletak di bawah pentadbiran Pejabat Daerah Julau yang merupakan sebahagian daripada pentadbiran Bahagian Sarikei. Pihak berkuasa tempatan yang mentadbir daerah ini pula ialah Majlis Daerah Meradong dan Julau.

 Politik 
Daerah Julau diletakkan di bawah satu kawasan Dewan Undangan Negeri (DUN) iaitu Meluan (N48) yang terletak di bawah kawasan Parlimen Julau (P209).

 Geografi 
Daerah Julau terletak di tengah negeri Sarawak, dan di tenggara bahagian Sarikei. Daerah Julau bersempadan dengan daerah Sibu di utara, daerah Kanowit di timur, daerah Song di tenggara, daerah Lubok Antu di selatan, daerah Betong di barat daya dan daerah Pakan di barat.

Daerah Julau mempunyai keluasan kira-kira 1,703 kilometer persegi dan mempunyai titik tertinggi mencecah 881 meter. Bentuk muka bumi daerah ini kebanyakannya merupakan kawasan rata dan mendatar di bahagian selatan manakala di bahagian utara daerah ini merupakan kawasan tanah tinggi dan berbukit. Antara sungai utama yang mengalir di daerah ini termasuklah Sungai Kanowit dan Sungai Melurun.

 Demografi 

Berdasarkan bancian Malaysia 2020, jumlah penduduk di daerah Julau ialah seramai 15,333 orang dengan kepadatan penduduk sembilan orang perkilometer persegi yang dikategorikan sebagai taburan penduduk jarang. Bancian ini juga merekodkan sejumlah 3,855 isi rumah dengan 5,487 tempat kediaman. Majoriti penduduk di daerah Julau merupakan Bumiputera selain Melayu, dengan majoriti antara mereka berbangsa Iban. Penduduk berbangsa Cina membentuk kumpulan kedua terbesar diikuti penduduk berbangsa Melayu. Penduduk bukan warganegara hanya terdiri daripada 20 orang.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu247Bumiputera lain14,635Cina412India2Lain-lain17Bukan warganegara -20Jumlah15,333

 Agama 
Di daerah Julau, agama Kristian merupakan agama paling ramai penganut dengan peratusan lebih 92 peratus diikuti agama Islam sebanyak lebih dua peratus. Namun penduduk yang tidak beragama membentuk kelompok kedua terbesar dengan peratusan tiga peratus daripada jumlah penduduk. Penduduk beragama Buddha dan lain-lain membentuk kumpulan minoriti.
+Bilangan penduduk mengikut agama (2020)AgamaJumlahKristian14,164Tidak beragama437Islam343Lain-lain196Buddha193Jumlah15,333

 Rujukan 

Kategori:Daerah di Bahagian Sarikei